ธนาคารเซเว่น เป็นยังไง?
เซเว่น อีเลฟเว่น ประเทศไทยอาจจะมาทำธุรกิจตัวแทนธนาคาร ซึ่งคำว่า ตัวแทนธนาคาร (Banking Agent) นั้น ก็มีความหมายตรงตัวคือ ไม่ใช่การเป็นธนาคารเองโดยตรง แต่จะเป็นตัวแทนของธนาคารพาณิชย์ที่มีอยู่แล้ว  แต่รู้หรือไม่ว่า ธนาคารเซเว่น นั้นมีอยู่จริงในประเทศญี่ปุ่น  เซเว่นญี่ปุ่นกลายเป็นธนาคารได้อย่างไร ลงทุนแมนจะเล่าให้ฟัง
20 ก.พ. 2561

ธนาคารเซเว่น เป็นยังไง? / โดย ลงทุนแมน
เซเว่น อีเลฟเว่น ประเทศไทยอาจจะมาทำธุรกิจตัวแทนธนาคาร
ซึ่งคำว่า ตัวแทนธนาคาร (Banking Agent) นั้น ก็มีความหมายตรงตัวคือ ไม่ใช่การเป็นธนาคารเองโดยตรง แต่จะเป็นตัวแทนของธนาคารพาณิชย์ที่มีอยู่แล้ว
แต่รู้หรือไม่ว่า ธนาคารเซเว่น นั้นมีอยู่จริงในประเทศญี่ปุ่น
เซเว่นญี่ปุ่นกลายเป็นธนาคารได้อย่างไร ลงทุนแมนจะเล่าให้ฟัง
บริษัท Seven Bank เดิมมีชื่อว่า IY Bank ก่อตั้งขึ้นเมื่อปี 2001 หรือเมื่อ 17 ปีที่แล้ว
Seven Bank เป็นบริษัทย่อยของ Ito-Yokado หนึ่งในเชนซุปเปอร์มาร์เก็ตที่ใหญ่ที่สุดในญี่ปุ่น ซึ่งเป็นบริษัทในเครือของ Seven & I Holdings เจ้าของแบรนด์ 7-Eleven ทั่วโลก
ถึงแม้ว่า Seven Bank จะเป็นสถาบันการเงิน แต่ธุรกิจหลักของบริษัทอาจจะแตกต่างจากธนาคารทั่วไปเล็กน้อย เพราะเน้นไปที่บริการทางอินเทอร์เน็ต และตู้ ATM โดยเฉพาะ
อย่างไรก็ตาม บริการของ Seven Bank นั้นก็แทบไม่ต่างจากบริการพื้นฐานของธนาคารเลย เพราะสามารถเปิดบัญชี ถอน ฝาก โอนเงินได้
Seven Bank ยังจับมือกับบริษัทบัตรเครดิตใหญ่ๆ อย่างเช่น Visa และ UnionPay เพื่อให้ผู้ถือบัตรสามารถนำไปกดเป็นเงิน เยน ออกมาได้จากตู้ตลอดทั้งวัน
แน่นอนว่า ตู้ ATM ของ Seven Bank ส่วนใหญ่ก็ตั้งอยู่ตามร้านสะดวกซื้ออย่าง เซเว่น อีเลฟเว่น และ ซูเปอร์มาร์เก็ต Ito-Yokado ซึ่งเป็นธุรกิจในเครือเดียวกันของบริษัทอยู่แล้ว
ข้อดีของการผูกติด ATM กับร้านสะดวกซื้อก็คือ เมื่อร้านค้าสะดวกซื้อมีการขยายสาขา ตู้ ATM นี้ก็ขยายตามไปด้วย
ปี 2001
IY Bank มีตู้ ATM ทั้งหมด 3,657 ตู้ มีคนทำธุรกรรมผ่านตู้ 14 ล้านครั้ง
ปี 2005
เปลี่ยนชื่อบริษัทเป็น Seven Bank
มีตู้ ATM ทั้งหมด 11,484 ตู้ มีคนทำธุรกรรมผ่านตู้ 342 ล้านครั้ง
ปี 2007
มีตู้ ATM ของ Seven Bank ตั้งอยู่ครบทุกจังหวัดในประเทศญี่ปุ่นเป็นปีแรก
มีตู้ ATM ทั้งหมด 13,032 ตู้ มีคนทำธุรกรรมผ่านตู้ 498 ล้านครั้ง
ปี 2012
ขยายธุรกิจ ATM ไปที่อเมริกา ภายใต้ชื่อ FTCI
มีตู้ ATM ทั้งหมด 18,123 ตู้ มีคนทำธุรกรรมผ่านตู้ 698 ล้านครั้ง
ปี 2016
Seven Bank ออกบัตรเดบิตเป็นของตัวเอง
มีตู้ ATM ทั้งหมด 23,368 ตู้ มีคนทำธุรกรรมผ่านตู้ 796 ล้านครั้ง
โดยจากจำนวนตู้ ATM นี้ มีตั้งอยู่ในที่อื่นที่ไม่ใช่เซเว่นด้วย แต่ตู้ที่ตั้งอยู่ในเซเว่นยังมีสัดส่วนมากที่สุดคิดเป็น 88% ของจำนวนตู้ทั้งหมด
ปัจจุบันบริษัท Seven Bank มีมูลค่าบริษัทมากถึง 133,341 ล้านบาท หรือใหญ่กว่าธนาคารหลายแห่งในประเทศไทย
แล้วตอนนี้ Seven Bank มีรายได้ และ กำไรเท่าไร?
ปี 2017 Seven Bank มีรายได้ 35,898 ล้านบาท กำไร 7,356 ล้านบาท หรือกำไรคิดเป็น 20% ของรายได้
ส่วนบริษัทแม่อย่าง Seven & I Holdings มีมูลค่าบริษัทราว 1.15 ล้านล้านบาท
ปี 2017 Seven & I Holdings มีรายได้ 1,370,000 ล้านบาท กำไร 28,542 ล้านบาท หรือกำไรคิดเป็น 2% ของรายได้
สังเกตได้ว่าธุรกิจธนาคารมีอัตรากำไรดีกว่าธุรกิจร้านสะดวกซื้อเป็นสิบเท่า
ส่วนการทำธุรกิจ 7-Eleven ในไทย เป็นของบริษัท ซีพี ออลล์ จำกัด (มหาชน) หรือ CPALL ในเครือซีพี มีมูลค่าบริษัท 752,335 ล้านบาท เรียกได้ว่าใหญ่ไม่แพ้บริษัทที่เป็นเจ้าของไลเซ่นส์
ปี 2015 CPALL มีรายได้ 451,939 ล้านบาท กำไร 16,677 ล้านบาท
พอเห็นเรื่องเป็นอย่างนี้ แนวโน้มเป็นอย่างนี้
คงจะไม่ใช่เรื่องที่น่าแปลกใจเท่าไร ถ้าในวันนึงข้างหน้า เซเว่นในไทยจะมีบริการด้านธนาคารเพิ่มเข้ามาด้วย
เพราะทุกวันนี้เซเว่นก็รับจ่ายเงินแทบจะทุกบริการแล้ว ตั้งแต่ค่าน้ำ ค่าไฟ เติมเงินมือถือ ไปจนถึงค่ารถทัวร์
คงต้องรอดูว่าสุดท้ายแล้ว เซเว่นในไทยจะได้ทำธุรกิจในฐานะของตัวแทนธนาคารจริงหรือไม่
ไม่แน่ว่าพนักงานเซเว่นที่เราคุ้นตาอาจจะมีรูปแบบที่ไม่เหมือนเดิมอีกต่อไป
เมื่อก่อนออกจากร้าน พนักงานจะถามเราว่า รับขนมจีบ ซาลาเปา เพิ่มมั้ยคะ?
แต่ในอนาคตพนักงานเซเว่นอาจจะต้องใส่สูท แล้วถามเราว่า รับบัตรเครดิต หรือ ประกันชีวิต เพิ่มมั้ยคะ?..
----------------------
<ad> เซเว่นมีธนาคาร แต่ลงทุนแมนมีแอป
อ่านบทความอื่นๆ ได้ที่แอปลงทุนแมน
โหลดฟรีได้ทีนี่ 
----------------------
Reference
-
-
-
-
-
-
[4506].